ผุดรถไฟรางคู่1.1หมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

‘สภาพัฒน์’จับมือคมนาคม
 โพสต์ทูเดย์ — สภาพัฒน์เสนอคมนาคมเร่งสร้างรถไฟรางคู่ฉะเชิงเทราแก่งคอยคลองสิบเก้า 1.1 หมื่นล้าน รับท่าเรือแหลมฉบัง 
นายสุพจน์ ทรัพย์ล้อม ปลัดกระทรวงคมนาคม เปิดเผยภายหลังการประชุมจัดทำแผนลงทุนโครงสร้างพื้นฐานของการรถไฟแห่งประเทศไทย (ร.ฟ.ท.) ระยะเร่งด่วนว่า ผู้แทนจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอให้กระทรวงคมนาคมนำโครงการก่อสร้างรถไฟทางคู่เส้นทางฉะเชิงเทราแก่งคอยคลองสิบเก้า ระยะทาง 106 กม. มูลค่า 1.1 หมื่นล้านบาท ไปบรรจุในแผนปฏิรูปกิจการร.ฟ.ท. ภายใต้กรอบวงเงิน 1.5 แสนล้านบาท 
ข้อเสนอดังกล่าว ทำให้กระทรวงคมนาคมต้องเสนอครม. เพื่อขออนุมัติกรอบวงเงินเพิ่มขึ้นจากเงินลงทุนในเส้นทางดังกล่าว
ทั้งนี้ สศช.ต้องการให้โครงการก่อสร้างของร.ฟ.ท. รวมกันเป็นภาพใหญ่ ซึ่งเดิมร.ฟ.ท. มีแผนก่อสร้างโครงการรถไฟทางคู่เส้นทางฉะเชิงเทราแก่งคอยคลองสิบเก้า อยู่แล้ว เมื่อนำโครงการนี้มาบรรจุในแผนปฏิรูปกิจการร.ฟ.ท. จะส่งผลให้การดำเนินการเป็นไปอย่างรวดเร็วยิ่งขึ้น โดยคาดว่าจะเสนอครม. พิจารณาอนุมัติดำเนินการได้ภายในเดือนก.พ.นี้ 
อย่างไรก็ตาม แผนการดำเนินงานในระยะแรกคือ โครงการซ่อมบำรุงหัวรถจักร 56 คัน และโครงการจัดซื้อหัวรถจักรใหม่ โครงการปรับปรุงระบบอาณัติสัญญาณไฟสีทั่วประเทศ และโครงการปรับปรุงจุดตัดทางรถไฟทั่วประเทศ 
หลังจากนั้นจึงจัดสรรงบเพื่อก่อสร้างโครงการรถไฟสายชายฝั่งทะเลตะวันออก ช่วงฉะเชิงเทรา–แก่งคอยคลองสิบเก้า พร้อมติดตั้งระบบอาณัติสัญญาณและโทรคมนาคม 
สศช. ระบุว่า เส้นทางรถไฟรางคู่ ช่วงฉะเชิงเทรา–แก่งคอยคลองสิบเก้า จะขยายขีดความสามารถของเส้นทางขนส่งหลักที่มีความสำคัญในการเชื่อมโยงการขนส่งระบบรางจากภาคเหนือ ภาคตะวันออกเฉียงเหนือ ไปยังพื้นที่ชายฝั่งทะเลตะวันออกสู่ท่าเรือแหลมฉบัง แม้ว่าจะต้องมีการเวนคืนที่ดิน 119 ไร่ สร้างทางเลี่ยงเมือง และก่อสร้างอุโมงค์อีก 23 จุด 
สำหรับค่าก่อสร้างนั้นจะมีค่าชดเชยที่ดินและสิ่งปลูกสร้าง 129 ล้านบาท ค่าจ้างที่ปรึกษาควบคุมงานก่อสร้าง 415 ล้านบาท ค่าก่อสร้าง/ติดตั้งระบบอาณัติสัญญาณ 1.09 หมื่นล้านบาท รวมประมาณราคาค่าก่อสร้าง 1.14 หมื่นล้านบาท 
ทั้งนี้ ตามแผนงานจะมีการประกวดราคาในเดือนพ.ค. 2553 ก่อสร้างแล้วเสร็จใน 36 เดือน